— Я ж была спартсменкай, таму не падыходзіла да гэтага пытання з боку кіраўніка федэрацыі. Змяняць усё адразу, у адно імгненне, я не магу і не трэба спрабаваць гэта рабіць. Зараз да ўсяго прыглядаюся. З боку спорту, мне здаецца, я магу даць многае, бо даўно на міжнароднай арэне, ведаю ўсю сутнасць, ды і мяне шмат хто ведае. Змяняць усё не варта — у нас выдатна працуюць трэнеры, у нас ёсць дзеці. Галоўная праблема сёння ва ўсіх відах спорту — гэта пытанне, як спыніць моладзь, якая, дасягаючы 16—17 гадоў, пакідае спорт. Цяпер не так, як у СССР — спорт адкрываў для дзяцей масу магчымасцяў. Сёння яны прыходзяць, ужо многае маючы, іх нічым не здзівіш, складана знайсці для іх матывацыю.